เตือนภัยการใช้แอปพลิเคชันหาคู่ เสี่ยงต่อการตกเป็นเหยื่อ ถูกมิจฉาชีพหลอกลวง พร้อมแนะแนวทางป้องกัน
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เตือนภัยประชาชน จากแอปพลิเคชันหาคู่ เนื่องจากกลุ่มมิจฉาชีพมักใช้โอกาสจากช่องทางนี้ในการหลอกล่อเหยื่อเช่นกัน โดยเฉพาะเด็กและเยาวชน ที่อาจถูกหลอกลวงได้ง่าย รวมถึงกรณีการถูกขู่กรรโชกทรัพย์ หรือแบล็กเมล์ต่างๆ ขอให้ประชาชนใช้วิจารณญาณในการใช้บริการแอปพลิเคชันหาคู่ให้มากยิ่งขึ้น  นอกจากมีความเสี่ยงที่จะถูกล่อลวงไปกระทำชำเราแล้ว การเปิดเผยข้อมูลส่วนตัวผ่านสื่อสังคมออนไลน์ ก็เสี่ยงต่อการถูกนำข้อมูลส่วนตัวไปใช้ในทางที่ผิด หรืออาจถูกนำไปขายต่อบน Dark Web และนำไปใช้ในการกระทำความผิด ซึ่งสำนักงานตำรวจแห่งชาติจะเร่งสืบสวนปราบปรามจับกุมผู้กระทำความผิดมาดำเนินคดี เพื่อเป็นการจำกัดความเสียหายที่อาจเกิดขึ้นและตัดโอกาสในการกระทำความผิดอย่างจริงจังต่อเนื่องสำหรับแนวทางการป้องกันหลีกเลี่ยงการถูกล่อลวงผ่านแอปพลิเคชันหาคู่ ได้แก่ ควรระมัดระวังในการเปิดเผยข้อมูลส่วนตัว ไม่บอกข้อมูลทั้งหมดกับคนที่พึ่งรู้จัก ไม่ควรหลงเชื่อ หรือไว้ใจบุคคลใดง่ายๆ หากมีความจำเป็นต้องนัดเจอ ควรมีเพื่อนหรือผู้ปกครองไปด้วย ผู้ปกครองควรดูแลบุตรหลานอย่างใกล้ชิด ควรพูดคุยทำความเข้าใจถึงขอบเขตการใช้งานว่าแอปพลิเคชันต่างๆ พึงระลึกไว้เสมอว่า อะไรที่ดีเกินไป เร็วเกินไป มักจะลงเอยไม่ดี โดยเฉพาะเรื่องความสัมพันธ์ที่เกิดขึ้นโดยง่ายผ่านสื่อสังคมออนไลน์ หากตกเป็นเหยื่อแล้ว ควรรีบแจ้งตำรวจและหน่วยงานที่เกี่ยวข้อง เพื่อให้ความช่วยเหลือและดำเนินคดีกับผู้ต้องหาตามขั้นตอนกฎหมาย